3 แบงก์ใหญ่ร่วงต่อ กูรูมองผลประกอบการ Q2 อ่อนแอ ลดประมาณการกำไรปีนี้ลง
3 แบงก์ใหญ่ร่วงต่อ บล.ดีบีเอส วิคเคอร์ส (ประเทศไทย) มองผลประกอบการของกลุ่มแบงก์ใน Q2 อ่อนแอ พร้อมลดประมาณการกำไรปีนี้ลง อย่างไรก็ตามหุ้นแบงก์ที่ยังแนะนำ "ซื้อ"ประกอบด้วย KBANK, SCB และ BBL
2 ก.ค. 2558

ผู้สื่อข่าวรายงานว่า ราคาหุ้นธนาคารกสิกรไทย จำกัด (มหาชน) หรือ KBANK ณ เวลา 10.59น. ราคาอยู่ที่ 181.50 บาท ลบ 7.50 บาท หรือ 3.97% สูงสุดที่ 184 บาท ต่ำสุดที่ 180.50 บาท มูลค่าซื้อขายที่ 3.11 พันล้านบาท
ขณะที่ราคาหุ้นธนาคารกรุงไทย จำกัด (มหาชน) หรือ KTB ราคาอยู่ที่ 16.80 บาท ลบ 0.30 บาท หรือ 1.75% สูงสุดที่ 17.20 บาท ต่ำสุดที่ 16.70 บาท มูลค่าซื้อขายที่ 853.83 ล้านบาท
ด้านราคาหุ้นธนาคารไทยพาณิชย์ จำกัด (มหาชน) หรือ SCB ราคาอยู่ที่ 152.50 บาท ลบ 3 บาท หรือ 1.93% สูงสุดที่ 156 บาท ต่ำสุดที่ 152 บาท มูลค่าซื้อขายที่ 852.02 ล้านบาท ขณะที่ดัชนีตลาดหุ้นไทยโดยรวมลบ 0.38%
โดยหุ้นในกลุ่มธนาคารที่มีการปรับตัวลงมากสุด 3 อันดันแรก ได้แก่ KBANK ,KTB, SCB
บล.บัวหลวง ระบุในบทวิเคราะห์ว่า ได้พบผู้บริหาร KTB และ SCB เมื่อวันอังคารที่ผ่านมา พบแนวโน้มเหมือน KBANK คือ ต้องตั้งสำรองเพิ่มจากแนวโน้มหนี้ที่ไม่ก่อให้เกิดรายได้ (NPL) ที่ขยับขึ้น ทำให้กำไรสุทธิปี 58-59 จะแย่ลงกว่าคาดการณ์เดิม จึงปรับราคาเป้าหมาย KTB ลงเหลือ 19 บาท และ SCB เหลือ 188 บาท ตามลำดับ (ลงเฉลี่ย 9% จากเป้าหมายเดิม) โดยอิง PBV ที่ลดลงจากกำไรที่ปรับลง ส่วนคาดการณ์กำไร ไตรมาส 2/58 ของ KTB คาดอยู่ที่ 7.9 พันล้านบาทเพิ่มขึ้น 4% จากปีก่อนและทรงตัวจากไตรมาสก่อน , SCB คาดกำไร 1.28 หมื่นล้านบาท ลดลง 13% จากปีก่อน และลดลง 3% จากไตรมาสก่อน
ด้านบล.ดีบีเอส วิคเคอร์ส (ประเทศไทย) ระบุในบทวิเคราะห์ว่า กลุ่มธนาคารพาณิชย์ ได้ปรับลดคาดการณ์กำไรปี 58 อีก 8-15% สะท้อนภาวะเศรษฐกิจที่ซบเซายาวนานกว่าคาด ทำให้ NPL และการตั้งสำรองค่าเผื่อฯ เพิ่มขึ้น
รวมถึงการเติบโตของสินเชื่อก็น้อยกว่าที่เคยประมาณการไว้ สำหรับผลประกอบการไตรมาส 2/58 คาดว่าจะอ่อนแอ เพราะมีการตั้งสำรองค่าเผื่อฯ เพิ่มขึ้น และกำไรก่อนสำรองเติบโตไม่มากจากสินเชื่อที่ขยายตัวได้จำกัดและรายได้ที่ไม่ใช่ดอกเบี้ยเติบโตน้อย ส่วนภาพรวมทั้งปี 58 จึงมีการปรับลดประมาณการกำไรธนาคารพาณิชย์อีกรอบ ดังนี้
KTB ปรับลดประมาณการกำไรปี 58 ลง 8% ปรับราคาพื้นฐานเป็น 18.50 บาท แนะนำ ถือ
SCB ปรับลดประมาณการกำไรปี 58 ลง 10% ปรับราคาพื้นฐานเป็น 180 บาท แนะนำ ซื้อ
KBANK ปรับลดประมาณการกำไรปี 58 ลง 15% ปรับราคาพื้นฐานเป็น 224 บาท แนะนำ ซื้อ
ในเชิงกลยุทธ์การลงทุน เน้นซื้อสะสมจังหวะอ่อนตัว โดย Sentiment ระยะสั้นยังไม่ดี แต่ในระยาวคาดว่าผลประกอบการของธนาคารจะสามารถพลิกฟื้นกลับขึ้นได้อย่างรวดเร็วเมื่อเศรษฐกิจฟื้นตัว หุ้นแบงก์ที่ยังแนะนำ “ซื้อ”ประกอบด้วย KBANK, SCB และ BBL